次韻分寧羅簿贈行二首  其二
作者：王炎
朝代：宋

paragraphs: 已丑太常第，君家登兩翁。
黄鵠久仙去，不亡有流風。
小阮最逸羣，未幾魚化龍。
江城始解后，岩邑仍過從。
謂予偕二父，聯名千佛中。
一見辭色莊，再款肺腑通。
議論到易象，或借聽於聾。
我行踏京塵，君棲簿書叢。
情親不厭久，語別殊怱怱。
回首川陸隔，天寒悲塞鴻。